Er isch uufbahret worde, und dänn hät zerscht en chinesische prieschter (?) e zeremonie gmacht, womer ihm zerscht zässe und ztrinke gäh hät, und dänn na en huufe gäld (goldigi zädel, zum teil mit muster druf) gäh hät, damit er sich am neue ort alles chan chaufe woner bruucht. Mir händ dänn das gäld möse  verbränne, damits in himmel uufstiigt. Nach em chines isch dänn na en buddhistische mönch cho, wo öppis verzellt hät, und ihm en wiise fade as handglänkt gmacht hät. Er isch dänn id ambulanz verfrachtet worde, wobii de wiissi fade durd ambulanz id führerkabine gange isch, wo de mönch dänn gsässe isch. Wo dänn nach 10min klar gsii sich, wer wo muen sitze, und wo es gaslämpli und wo es räucherstäbli mönd sii simmer dänn abgfahre. D'Jane hät dänn möse hinderschi sitze und de ganz wäg mit em papi rede, zum ihm de  wäg wiise. Gliichziitig hät si immer wider papiergäld verchruglet und zum fänschter usegworfe zum e spur legge. Nach 2 stund simmer dänn z Pattaya im wat aacho, wo plötzlich en huufe lüt umegsii sind wo ghulfe händ ihn uufzbahre. Wie immer da sind dänn 1000 lüt umegwieslet wo züg arrangiert und diskutiert händ und glueget händ dass alles so isch wies sii muen.